152. löggjafarþing 2021–2022.

Þingskjal x — x. mál.

Stjórnarfrumvarp.

Frumvarp til laga

um upplýsingagjöf um sjálfbærni á sviði fjármálaþjónustu og flokkunarkerfi fyrir sjálfbærar fjárfestingar.

Frá fjármála- og efnahagsráðherra.

I. KAFLI

Gildissvið og lögfesting

1. gr.

Gildissvið.

Lög þessi gilda um:

1. aðila á fjármálamarkaði skv. 1. tölul. 1. mgr. 2. gr. reglugerðar (ESB) 2019/2088.
2. fjármálaráðgjafa skv. 11. tölul. 1. mgr. 2. gr. reglugerðar (ESB) 2019/2088.

Reglugerð (ESB) 2019/2088 gildir einnig um vátryggingamiðlara sem veita ráðgjöf um vátryggingatengdar fjárfestingarafurðir og verðbréfafyrirtæki sem veita fjárfestingarráðgjöf og hafa færri en þrjá starfsmenn, sbr. 2. mgr. 17. gr. reglugerðarinnar.

Reglugerð (ESB) 2020/852 gildir einnig um fyrirtæki sem falla undir skyldu til að birta skýrslu yfir ófjárhagsleg atriði eða samstæðuskýrslu yfir ófjárhagslegar upplýsingar skv. 66. gr. d. laga nr. 3/2006 um ársreikninga.

1. gr.

*Lögfesting.*

Ákvæði eftirfarandi reglugerða, eins og þær voru teknar upp í samninginn um Evrópska efnahagssvæðið, skulu hafa lagagildi hér á landi með þeim aðlögunum sem leiðir af ákvörðun sameiginlegu EES-nefndarinnar nr. X/2022 frá XXX 2022, sem er birt í EES-viðbæti við Stjórnartíðindi Evrópusambandsins nr. X frá XXX, bls. X, sbr. einnig bókun 1 um altæka aðlögun við samninginn um Evrópska efnahagssvæðið, sbr. lög um Evrópska efnahagssvæðið, nr. 2/1993, þar sem bókunin er lögfest:

1. Reglugerðar Evrópuþingsins og ráðsins (ESB) nr. 2019/2088 um upplýsingagjöf tengda sjálfbærni á sviði fjármálaþjónustu, sem er birt í EES-viðbæti við Stjórnartíðindi Evrópusambandsins nr. [x] frá [xx.xxx] 2022, bls. [x].
2. Reglugerðar Evrópuþingsins og ráðsins (ESB) nr. 2020/852 um að koma á ramma til að greiða fyrir sjálfbærri fjárfestingu og um breytingu á reglugerð (ESB) 2019/2088, sem er birt í EES-viðbæti við Stjórnartíðindi Evrópusambandsins nr. X frá 2021, bls. XXXX.

Í 10. gr. er fjallað um vísanir til tilskipana Evrópusambandsins í reglugerðum ESB skv. 1. mgr.

II. KAFLI

Eftirlit og viðurlög

1. gr.

Eftirlit og eftirlitsheimildir.

Seðlabanki Íslands er lögbært yfirvald í skilningi reglugerða (ESB) nr. 2019/2088 og 2020/852 og fer Fjármálaeftirlitið með þau verkefni sem honum eru falin samkvæmt lögum þessum og stjórnvaldsfyrirmælum settum á grundvelli þeirra.

Um eftirlit Fjármálaeftirlitsins fer samkvæmt ákvæðum laga þessara, laga um opinbert eftirlit með fjármálastarfsemi og laga um evrópskt eftirlitskerfi á fjármálamarkaði.

1. gr.

Úrbótakrafa vegna brots.

Komi í ljós að ákvæðum laga þessara sé ekki fylgt skal Fjármálaeftirlitið krefjast þess að úr sé bætt innan hæfilegs frests.

1. gr.

Stjórnvaldssektir.

Fjármálaeftirlitið getur lagt stjórnvaldssektir á hvern þann sem brýtur gegn eftirfarandi ákvæðum reglugerðar (ESB) 2020/852:

1. 5. gr. um gagnsæi umhverfislega sjálfbærra fjárfestinga í upplýsingum sem birtar eru áður en samningur er gerður og í reglubundnum skýrslum.
2. 6. gr. um gagnsæi fjármálaafurða er lítur að umhverfisþáttum í upplýsingum sem birtar eru áður en samningur er gerður og í reglubundnum skýrslum.
3. 7. gr. um gagnsæi annarra fjármálaafurða í upplýsingum sem birtar eru áður en samningur er gerður og í reglubundnum skýrslum.

Sektir sem lagðar eru á einstaklinga geta numið frá 100 þús. kr. til 110 millj. kr. Sektir sem lagðar eru á lögaðila geta numið frá 500 þús. kr. til 800 millj. kr. en geta þó verið hærri eða allt að 3% af heildarveltu samkvæmt síðasta samþykkta ársreikningi lögaðilans eða 3% af síðasta samþykkta samstæðureikningi ef lögaðili er hluti af samstæðu.

Þrátt fyrir 3. mgr. er heimilt að ákvarða lögaðila eða einstaklingi stjórnvaldssekt sem nemur allt að tvöfaldri þeirri fjárhæð sem fjárhagslegur ávinningur af brotinu nemur.

Við ákvörðun stjórnvaldssekta samkvæmt ákvæði þessu skal tekið tillit til allra atvika sem máli skipta, þ.m.t. eftirfarandi:

1. alvarleika brots og tímalengdar brotsins,
2. hve mikla ábyrgð hinn brotlegi ber á brotinu,
3. fjárhagslegs styrks hins brotlega, sér í lagi með hliðsjón af heildarveltu lögaðila eða árstekjum eða hreinnar eignar brotlegs einstaklings,
4. þýðingar ávinnings eða taps sem forðað var með broti fyrir hinn brotlega eða þriðja aðila, að því marki sem unnt er að ákvarða slíkt,
5. áhrifa brotsins á hagsmuni almennra fjárfesta,
6. samstarfsvilja hins brotlega, án þess að hafa áhrif á þörfina á að tryggja að sá hinn sami endurgreiði hagnað sinn af, eða tap sem hann komst hjá með brotinu,
7. fyrri brota hins brotlega og hvort um ítrekað brot er að ræða, og
8. ráðstafana sem hinn brotlegi gerir eftir brotið til að koma í veg fyrir endurtekningu þess.

Stjórnvaldssektum verður beitt óháð því hvort lögbrot eru framin af ásetningi eða gáleysi.

Ákvarðanir Fjármálaeftirlitsins um stjórnvaldssektir eru aðfararhæfar. Sektir renna í ríkissjóð að frádregnum kostnaði við innheimtuna. Séu stjórnvaldssektir ekki greiddar innan mánaðar frá ákvörðun Fjármálaeftirlitsins skal greiða dráttarvexti af fjárhæð sektarinnar. Um ákvörðun og útreikning dráttarvaxta fer eftir lögum um vexti og verðtryggingu.

Heimild Fjármálaeftirlitsins til að leggja á stjórnvaldssektir samkvæmt lögum þessum fellur niður þegar fimm ár eru liðin frá því að háttsemi lauk. Sá frestur rofnar þegar Fjármálaeftirlitið tilkynnir aðila um rannsókn á meintu broti. Rof frests hefur réttaráhrif gagnvart öllum sem staðið hafa að brotinu.

1. gr.

Sátt.

Hafi aðili gerst brotlegur við ákvæði laga þessara eða ákvarðanir Fjármálaeftirlitsins á grundvelli þeirra er Fjármálaeftirlitinu heimilt að ljúka málinu með sátt með samþykki málsaðila. Sátt er bindandi fyrir málsaðila þegar hann hefur samþykkt og staðfest efni hennar með undirskrift sinni.

Seðlabanki Íslands setur reglur um framkvæmd greinarinnar.

1. gr.

Réttur grunaðs manns.

Í máli sem beinist að einstaklingi og lokið getur með álagningu stjórnvaldssekta hefur maður, sem rökstuddur grunur leikur á að hafi gerst sekur um lögbrot, rétt til að neita að svara spurningum eða afhenda gögn eða muni nema hægt sé að útiloka að það geti haft þýðingu fyrir ákvörðun um brot hans. Fjármálaeftirlitið skal leiðbeina hinum grunaða um þennan rétt.

III. KAFLI

Önnur ákvæði.

1. gr.

Reglugerðar- og regluheimild.

Ráðherra skal setja reglugerð um nánari framkvæmd reglugerðar (ESB) 2020/852 um þau atriði sem koma fram í eftirfarandi greinum hennar:

1. 4. mgr. 8.gr. um efni og framsetningu upplýsinga sem birta skal í skýrslum yfir ófjárhagsleg atriði.
2. 3. mgr. 10. gr. um þau skilyrði sem atvinnustarfsemi þarf að uppfylla til að teljast stuðla verulega að aðlögun að loftlagsbreytingum og hvenær atvinnustarfsemi veldur umtalsverðu tjóni á einu eða fleiri af markmiðum 10. gr. reglugerðarinnar.
3. 3. mgr. 11. gr. um þau skilyrði sem atvinnustarfsemi þarf að uppfylla til að teljast stuðla verulega að því að milda loftlagsbreytingar og hvenær atvinnustarfsemi veldur umtalsverðu tjóni á einu eða fleiri af markmiðum 11. gr. reglugerðarinnar.
4. 2. mgr. 12. gr. um þau skilyrði sem atvinnustarfsemi þarf að uppfylla til að teljast stuðla verulega að sjálfbærri notkun og verndun vatns og sjávarauðlinda og hvenær atvinnustarfsemi veldur umtalsverðu tjóni á einu eða fleiri af markmiðum 12. gr. reglugerðarinnar.
5. 2. mgr. 13. gr. um þau skilyrði sem atvinnustarfsemi þarf að uppfylla til að teljast stuðla verulega að umbreytingu yfir í hringrásarhagkerfi og hvenær atvinnustarfsemi veldur umtalsverðu tjóni á einu eða fleiri af markmiðum 13. gr. reglugerðarinnar.
6. 2. mgr. 14. gr. um þau skilyrði sem atvinnustarfsemi þarf að uppfylla til að teljast stuðla verulega að því að koma í veg fyrir og berjast gegn mengun og hvenær atvinnustarfsemi veldur umtalsverðu tjóni á einu eða fleiri af markmiðum 14. gr. reglugerðarinnar.
7. 2. mgr. 15. gr. um þau skilyrði sem atvinnustarfsemi þarf að uppfylla til að teljast stuðla verulega að verndun og endurheimt líffræðilegs fjölbreytileika og vistkerfa og hvenær atvinnustarfsemi veldur umtalsverðu tjóni á einu eða fleiri af markmiðum 15. gr. reglugerðarinnar.

Seðlabanki Íslands skal setja reglur um nánari framkvæmd reglugerðar (ESB) 2019/2088 um þau atriði sem koma fram í eftirfarandi greinum hennar:

1. 6. mgr. 4. gr. um efni, aðferðir og framsetningu upplýsinga sem um getur í 1. til 5. mgr. sömu greinar að því er varðar sjálfbærnivísa í tengslum við skaðleg áhrif á loftslagið og önnur umhverfistengd skaðleg áhrif.
2. 7. mgr. 4. gr. um efni, aðferðir og framsetningu upplýsinganna sem um getur í 1. til 5. mgr. sömu greinar að því er varðar sjálfbærnivísa í tengslum við skaðleg áhrif á sviði félagslegra og starfsmannatengdra málefna, virðingu fyrir mannréttindum og mál-efnum sem tengjast baráttunni gegn spillingu og mútum.
3. 3. mgr. 8. gr. um atriðin er varða framsetningu og innihald upplýsinganna sem verða birtar samkvæmt sömu grein.
4. 5. mgr. 9. gr. um atriðin er varða framsetningu og innihald upplýsinganna sem verða birtar samkvæmt sömu grein.
5. 2. mgr. 10. gr. um efni upplýsinganna sem um getur í a- og b-lið fyrstu undirgreinar 1. mgr. sömu greinar og kröfurnar um framsetningu sem um getur í annarri undirgrein þeirrar málsgreinar.
6. 4. mgr. 11. gr. um atriði er varða efni og framsetningu upplýsinganna sem um getur í 1. mgr. sömu greinar.
7. 2. mgr. 13. gr. um staðlaða framsetningu á upplýsingum um eflingu umhverfislegra eða félagslegra eiginleika þátta og sjálfbærra fjárfestinga.
8. gr.

Gildistaka.

Lög þessi öðlast gildi 1. janúar 2023.

10. gr.

Vísanir.

Þegar vísað er til laga þessara í lögunum er átt við lögin og reglugerðir Evrópusambandsins skv. 2. gr.

Með vísun í tilskipun Evrópuþingsins og ráðsins 2009/138/EB er átt við ákvæði laga um vátryggingasamninga.

Með vísun í tilskipun Evrópuþingsins og ráðsins 2011/61/ESB er átt við ákvæði laga um rekstraraðila sérhæfðra sjóða.

Með vísun í tilskipun 2013/34/ESB er átt við ákvæði laga um ársreikninga.

Með vísun í tilskipun Evrópuþingsins og ráðsins 2014/65/ESB er átt við ákvæði laga um markaði fyrir fjármálagerninga.

Með vísun í tilskipun (ESB) 2016/97 er átt við lög um dreifingu vátrygginga.

Með vísun í tilskipun (ESB) 2016/2341 er átt við ákvæði laga um starfstengda eftirlaunasjóði með eftirfarandi undantekningu þó:

1. Með vísun í stofnun um starfstengdan lífeyri með starfsleyfi eða skráð í samræmi við tilskipun Evrópuþingsins og ráðsins 2016/2341 er átt við starfstengdan eftirlaunasjóð samkvæmt lögum um starfstengda eftirlaunasjóði.

Með vísun í vátryggingafélag með starfsleyfi í samræmi við tilskipun Evrópuþingsins og ráðsins 2009/138/EB í 1. mgr. 2. gr. reglugerðar (ESB) 2019/2088 er átt við starfsleyfi í samræmi við lög um vátryggingastarfsemi.

Með vísun í verðbréfafyrirtæki samkvæmt tilskipun Evrópuþingsins og ráðsins 2014/65/ESB í 1. mgr. 2. gr. reglugerðar (ESB) 2019/2088 er átt við verðbréfafyrirtæki samkvæmt lögum um markaði fyrir fjármálagerninga.

Með vísun í stýringu eignasafns samkvæmt tilskipun Evrópuþingsins og ráðsins 2014/65/ESB í 1. mgr. 2. gr. reglugerðar (ESB) 2019/2088 er átt við eignastýringu samkvæmt lögum um markaði fyrir fjármálagerninga.

Með vísun í rekstraraðila sérhæfðra sjóða skv. tilskipun Evrópuþingsins og ráðsins 2011/65/ESB í 1. mgr. 2. gr. reglugerðar (ESB) 2019/2088 er átt við rekstraraðila sérhæfðra sjóða samkvæmt lögum um rekstraraðila sérhæfðra sjóða.

Með vísun í rekstrarfélag verðbréfasjóðs skv. tilskipun Evrópuþingsins og ráðsins 2009/65/ESB í 1. mgr. 2. gr. reglugerðar (ESB) 2019/2088 er átt við rekstrarfélag verðbréfasjóðs samkvæmt lögum um verðbréfasjóði.

Með vísun í lífeyriskerfi samkvæmt tilskipun (ESB) 2016/2341 í 1. mgr. 2. gr. reglugerðar (ESB) 2019/2088 er átt við lífeyriskerfi samkvæmt lögum um starfstengda eftirlaunasjóði.

Með vísun í fjárfestingarráðgjöf samkvæmt tilskipun Evrópuþingsins og ráðsins 2014/65/ESB í 1. mgr. 2. gr. reglugerðar (ESB) 2019/2088 er átt við fjárfestingarráðgjöf samkvæmt lögum um markaði fyrir fjármálagerninga.

Með vísun í fagfjárfesti samkvæmt tilskipun Evrópuþingsins og ráðsins 2014/65/ESB í 1. mgr. 2. gr. reglugerðar (ESB) 2019/2088 er átt við fagfjárfesti samkvæmt lögum um markaði fyrir fjármálagerninga.

Með vísun í vátryggingamiðlara samkvæmt tilskipun (ESB) 2016/97 í 1. mgr. 2. gr. reglugerðar (ESB) 2019/2088 er átt við vátryggingamiðlara samkvæmt lögum um dreifingu vátrygginga.

Með vísun í vátryggingaráðgjöf samkvæmt tilskipun (ESB) 2016/97 í 1. mgr. 2. gr. reglugerðar (ESB) 2019/2088 er átt við ráðgjöf samkvæmt lögum um dreifingu vátrygginga.

Með vísun í stórar samstæður samkvæmt tilskipun Evrópuþingsins og ráðsins 2013/34/ESB í 1. mgr. 2. gr. reglugerðar (ESB) 2019/2088 er átt við stórar samstæður samkvæmt lögum um ársreikninga.

Með vísun í mengun samkvæmt tilskipun Evrópuþingsins og ráðsins 2008/56/EB í b-lið 1. mgr. 2. gr. reglugerðar (ESB) 2020/852 er átt við bein eða óbein áhrif efna eða orku á hafið af mannavöldum, sem hafa í för með sér eða eru líkleg til að hafa skaðleg áhrif á lifandi auðlindir hafsins og raskað lífríki þess, þar á meðal líffræðilegum fjölbreytileika, spillt umhverfinu, stofnað heilbrigði manna í hættu eða hindrað lögmæta nýtingu hafs.

Með vísun í mengun samkvæmt tilskipun Evrópuþingsins og ráðsins 2000/60/EB í c-lið 1. mgr. 2. gr. reglugerðar (ESB) 2020/852 er átt við mengun samkvæmt lögum um stjórn vatnamála.

Með vísun í yfirborðsvatn samkvæmt tilskipun Evrópuþingsins og ráðsins 2000/60/EB í 1. mgr. 2. gr. reglugerðar (ESB) 2020/852 er átt við yfirborðsvatn samkvæmt lögum um stjórn vatnamála.

Með vísun í grunnvatn samkvæmt tilskipun Evrópuþingsins og ráðsins 2000/60/EB í 1. mgr. 2. gr. reglugerðar (ESB) 2020/852 er átt við grunnvatn samkvæmt lögum um stjórn vatnamála.

Með vísun í vistmegin samkvæmt tilskipun Evrópuþingsins og ráðsins 2000/60/EB í 1. mgr. 2. gr. reglugerðar (ESB) 2020/852 er átt við vistmegin samkvæmt lögum um stjórn vatnamála.

Með vísun í úrgangsmetakerfi samkvæmt tilskipun Evrópuþingsins og ráðsins 2008/98 EB í 10. gr. reglugerðar (ESB) 2020/852 er átt við forgangsröðun við meðhöndlun úrgangs samkvæmt lögum um meðhöndlun úrgangs.

11. gr.

Breyting á lögum um ársreikninga, nr. 3/2006

Við 1. mgr. 66. gr. d. bætist við nýr stafliður, svohljóðandi: upplýsingar um hvernig og að hvaða marki starfsemi félagsins tengist atvinnustarfsemi sem telst vera umhverfislega sjálfbær í samræmi við 8. gr. reglugerðar (ESB) 2020/852, sbr. lög um upplýsingagjöf um sjálfbærni á sviði fjármálaþjónustu og flokkunarkerfi fyrir sjálfbærar fjárfestingar.

Greinargerð.

**1. Inngangur.**

Frumvarp þetta var samið í fjármála- og efnahagsráðuneytinu.

**2. Tilefni og nauðsyn lagasetningar.**

Með Parísarsamkomulaginu, sem undirritað var árið 2016, skuldbundu ríki Sameinuðu þjóðanna sig til að draga markvisst úr losun gróðurhúsalofttegunda, takast á við afleiðingar loftslagsbreytinga og tryggja umtalsvert fjármagn til grænna lausna. Í mars 2018 kynnti framkvæmdastjórn Evrópusambandsins aðgerðaráætlun um fjármögnun sjálfbærs vaxtar innan sambandsins. Áætlunin byggði á skýrslu hóps háttsettra sérfræðinga um sjálfbærar fjárfestingar og setti fram tíu lykilaðgerðir sem ætlað var að stuðla að frekari sjálfbærni á fjármálamarkaði. Í áætluninni var meðal annars lögð áhersla á að samræma upplýsingagjöf um áhættu tengda sjálfbærni við fjárfestingaákvarðanir og koma á samræmdu flokkunarkerfi með skilgreiningum á því hvað teldist sjálfbær atvinnustarfsemi.

Í því skyni samþykktu Evrópuþingið og ráðið tvær reglugerðir, annars vegar reglugerð (ESB) 2019/2088, um upplýsingagjöf tengda sjálfbærni á sviði fjármálaþjónustu (SFDR), og hins vegar reglugerð (ESB) 2020/852 um að koma á ramma til að greiða fyrir sjálfbærri fjárfestingu og um breytingu á reglugerð (ESB) 2019/2088 (Taxonomy).

Reglugerð (ESB) 2019/2088 var birt 27. nóvember 2019 og tók gildi í ESB 10. mars 2021. Reglugerð (ESB) 2020/852 var birt 18. júní 2020 og tók að hluta gildi í ESB 12. júlí 2020, en tiltekin ákvæði taka gildi annars vegar 1. janúar 2022 og hins vegar 1. janúar 2023. Stefnt er á að reglugerðirnar verði teknar upp í EES-samninginn vorið 2022. Ekki er gert ráð fyrir efnislegum aðlögunum í drögum að ákvörðun sameiginlegu EES-nefndarinnar um upptöku gerðanna.

Tilgangur með framlagningu þessa frumvarps er að innleiða í íslenskan rétt ákvæði reglugerðanna. Lagt er til að þær verði teknar upp í íslenskan rétt með svokallaðri tilvísunaraðferð og þá að fullu innleiddar sem slíkar samkvæmt orðanna hljóðan í samræmi við a-lið 7. gr. EES-samningsins, sbr. lög nr. 2/1993 um Evrópska efnahagssvæðið.

**3. Meginefni frumvarpsins.**

Með frumvarpinu er lagt til að tveimur reglugerðum ESB verði veitt lagagildi hér á landi. Meginefni þeirra er eftirfarandi:

1. Með reglugerð (ESB) 2019/2088 eru lagðar skyldur á herðar aðila á fjármálamarkaði og fjármálaráðgjafa til að birta upplýsingar um það hvernig áhætta tengd sjálfbærni er felld inn í fjárfestingarákvarðanir og í ráðgjöf og hvort, og þá hvernig, tekið er tillit til skaðlegra áhrifa á sjálfbærni.
2. Með reglugerð (ESB) 2020/852 er komið á fót flokkunarkerfi með skilgreiningum á því hvað teljist sjálfbær atvinnustarfsemi.

Nánar um reglugerð (ESB) 2019/2088.

Í reglugerð (ESB) 2019/2088 er mælt fyrir um samræmdar reglur fyrir aðila á fjármálamarkaði, eins og þeir eru skilgreindir í 1. mgr. 1. gr. reglugerðarinnar, og fjármálaráðgjafa um þær upplýsingar sem þeim ber að birta fjárfestum með viðeigandi hætti um sjálfbærnitengd áhrif í tengslum við fjármálaafurðir. Reglugerðin tekur mið af markmiðum Parísarsamkomulagsins um að draga verulega úr áhættu og áhrifum af loftslagsbreytingum með því, meðal annars, að samhæfa fjármálamarkaðinn við ferli í átt að þróun að minni losun gróðurhúsalofttegunda og viðnámi gegn loftslagsbreytingum. Reglugerðin leggur skyldur á herðar aðila á fjármálamarkaði og fjármálaráðgjafa til að birta upplýsingar um það hvernig áhætta tengd sjálfbærni er felld inn í fjárfestingarákvarðanir og í ráðgjöf og hvort, og þá hvernig, tekið er tillit til skaðlegra áhrifa á sjálfbærni. Með áhættu tengdri sjálfbærni er átt við atvik eða ástand á sviði umhverfismála, félagsmála eða stjórnarhátta, sem gætu haft veruleg, neikvæð áhrif á virði fjárfestinga. Upplýsingarnar eiga að gera endanlegum fjárfestum kleift að taka upplýstari fjárfestingarákvarðanir og eiga því að vera hluti af þeirri upplýsingagjöf sem veitt eru fjárfestum áður en samningur er gerður.

Samkvæmt reglugerðinni ber aðilum á fjármálamarkaði og fjármálaráðgjöfum að birta upplýsingarnar á vefsetrum sínum, í starfskjarastefnum sínum og áður en samningur er gerður við fjárfesta.

Nánar um reglugerð (ESB) 2020/852.

Reglugerð (ESB) 2020/852 kveður á um samræmdan ramma sem stuðlar að sjálfbærum fjárfestingum. Með reglugerðinni er komið á fót flokkunarkerfi með skilgreiningum á því hvað teljist sjálfbær atvinnustarfsemi. Flokkunarkerfinu er ætlað að auka gagnsæi með tengdri upplýsingagjöf markaðsaðila og stórra fyrirtækja og hjálpa fjárfestum og fyrirtækjum að átta sig á því hversu sjálfbær tiltekin atvinnustarfsemi er svo þeim sé kleift að taka upplýstar fjárfestingarákvarðanir með sjálfbærni að leiðarljósi. Flokkunarkerfinu er jafnframt ætlað að sporna við svokölluðum „grænþvotti“, sem lýsir sér í því að tiltekin atvinnustarfsemi eða fjárfestingarafurð er markaðssett sem sjálfbær án þess að hægt sé að sýna fram á það. Flokkunarkerfið skapar grundvöll fyrir evrópska staðla og vottanir fyrir sjálfbærar fjármálaafurðir.

Flokkunarkerfið tekur mið af sex umhverfismarkmiðum:

* Mildun loftslagsbreytinga.
* Aðlögun að loftslagsbreytingum
* Sjálfbærri nýtingu og verndun vatns og sjávarauðlinda.
* Umbreytingu í hringrásarhagkerfi.
* Mengunarvörnum og eftirliti með mengun.
* Verndun og endurheimt líffræðilegrar fjölbreytni og vistkerfa.

Í reglugerðinni eru sett fram fjögur grunnskilyrði þess að atvinnustarfsemi geti talist sjálfbær:

* Verulegt framlag til a.m.k. eins af umhverfismarkmiðunum
* Starfsemin skaði ekki verulega neitt af öðrum markmiðum
* Lágmarks verndarráðstöfunum sé fullnægt
* Megindlegum og eigindlegum tæknilegum viðmiðunum sé fullnægt.

Ítarlegri tæknileg viðmið um hvaða atvinnustarfsemi telst færa verulegt framlag til umhverfismarkmiða reglugerðarinnar verða útfærð í framseldum reglugerðum framkvæmdastjórnar Evrópusambandsins. Þegar hafa verið birtar tvær undirgerðir, annars vegar framseld reglugerð (ESB) [2021/2178](https://eur-lex.europa.eu/legal-content/EN/TXT/?uri=uriserv%3AOJ.L_.2021.443.01.0009.01.ENG&toc=OJ%3AL%3A2021%3A443%3ATOC) um efni og framsetningu upplýsinga sem fyrirtækjum, sem falla undir skyldu til að birta ófjárhagslegar upplýsingar ber að birta og hins vegar [framseld reglugerð (ESB) 2021/2139](https://eur-lex.europa.eu/legal-content/EN/TXT/?uri=uriserv%3AOJ.L_.2021.442.01.0001.01.ENG&toc=OJ%3AL%3A2021%3A442%3ATOC) um tæknileg matsviðmið um hvað telst verulegt framlag til mildunar loftlagsbreytinga og verulegt framlag til aðlögunar að loftslagsbreytingum.

Í reglugerð (ESB) 2020/852 eru gerðar kröfur um tiltekna upplýsingagjöf sem birta þarf ef fjármálaafurð er markaðssett sem sjálfbær. Meðal annars þarf að tilgreina hvernig og að hvaða leyti flokkunarkerfið hefur verið notað til að meta hvort fjármálaafurðin teljist sjálfbært, að hvaða umhverfismarkmiðum fjármálaafurðin stuðlar og hlutfall þeirra fjárfestinga sem leggja grunn að fjármálaafurðinni teljast sjálfbærar í skilningi reglugerðarinnar. Reglugerðin gildir um aðila á fjármálamarkaði, eins og þeir eru skilgreindir samkvæmt reglugerð (ESB) 2019/2088. Þá gildir hún einnig um stór félög og einingar tengdar almannahagsmunum sem falla undir skyldu til að birta ófjárhagslegar upplýsingar, sbr. 66. gr. d. laga um ársreikninga, nr. 3/2006.

**4. Samræmi við stjórnarskrá og alþjóðlegar skuldbindingar.**

Frumvarpið felur í sér innleiðingu á reglugerðum Evrópusambandsins. Íslandi ber skv. a-lið 7. gr. EES-samningsins að taka gerðir sem samsvara reglugerðum Evrópusambandsins og eru tekn­ar upp í EES-samninginn sem slíkar upp í landsrétt. Eins og fyrr segir hafa reglugerðir (ESB) 2019/2088 og 2020/852 verið teknar upp í EES-samninginn og Ísland því skuldbundið til að taka þær upp í landsrétt í heild sinni. Engar efnislegar aðlaganir voru gerðar við reglugerðirnar við upp­tök­una.

Ekki er talið að lagasetningin kalli á að samræmi við stjórnarskrá sé sérstaklega skoðað.

**5. Samráð.**

Frumvarpið var samið í Fjármála- og efnahagsráðuneytinu í samráði við Seðlabanka Íslands. Frumvarpsdrög voru birt til umsagnar í samráðsgátt stjórnvalda á vefnum Ísland.is í febrúar 2022 og bárust [x] umsagnir. […].

**6. Mat á áhrifum.**

6.1. Almenn áhrif

Reglugerðirnar sem lögunum er ætlað að innleiða eru liður í því að uppfylla markmið áætlunar Sameinuðu þjóðanna um sjálfbæra þróun árið 2030 og að efla viðbrögð við loftlagsbreytingum með því að auka fjármagnshvata fyrir fyrirtæki til að aðlaga sig í átt að lítilli losun gróðurhúsalofttegunda og viðnámi gegn loftlagsbreytingum.

Gera má ráð fyrir að almenn áhrif frumvarpsins verði jákvæð. Lagasetningin gerir ríkari kröfur um upplýsingagjöf fjármálafyrirtækja, fjármálaráðgjafa, stærri fyrirtækja og félaga tengdum almannahagsmunum til neytenda um sjálfbærnismál og eykur samræmi þeirra upplýsinga og þeirra aðferða sem beitt er við mat á því hvað teljist sjálfbær atvinnustarfsemi. Þess má vænta að það auki traust á þeim fjármálaafurðum sem markaðssettar eru sem sjálfbærar eða grænar og draga úr svonefndum „grænþvotti“. Jafnframt mun það hvetja aðila á fjármálamarkaði og stærri félög til að horfa í auknum mæli til sjálfbærrar þróunar í starfsemi sinni, m.a. við markaðssetningu og fjárfestingar. Má því vænta að af því leiði samfélagslegur ávinningur.

6.2 Kostnaður og fyrirhöfn

Með frumvarpinu eru gerðar auknar kröfur til aðila á fjármálamarkaði um birtingu upplýsinga. Gera má ráð fyrir að einhver kostnaður og fyrirhöfn muni fylgja við breytta framkvæmd, en það veltur að miklu leyti á því að hve miklu leyti fyrirtækin hafa þegar tekið tillit til sjálfbærniþátta í sinni starfsemi. Gera má ráð fyrir að flokkunarkerfið muni auka fjármagnsaðgengi þeirra fyrirtækja sem aðlaga fjárfestingar og útlánasöfn sín að þeim skilyrðum sem gerð eru í kerfinu. Flokkunarkerfið mun jafnframt skapa hvata fyrir fyrirtæki til að endurskipuleggja rekstur sinn í átt að sjálfbærni.

6.3 Samkeppnisskilyrði

Með frumvarpinu er stefnt að samræmingu á reglum innan Evrópska efnahagssvæðisins sem eykur alþjóðlega samkeppnishæfni innlendra fyrirtækja innan svæðisins.

6.4 Áætluð fjárhagsáhrif fyrir ríkið

Seðlabanki Ísland tekur tillit til þeirra auknu verkefna sem stofnuninni verða falin bæði í kostnaði og útreikningi á eftirlitssgjaldi samkvæmt lögum um greiðslu kostnaðar við opinbert eftirlit með fjármálastarfsemi. Ekki er því gert ráð fyrir áhrifum á afkomu ríkissjóðs.

*Um einstakar greinar frumvarpsins.*

Um 1. gr.

Í greininni er gildissvið frumvarpsins afmarkað.

Samkvæmt 1. tölul. 1. mgr. gildir frumvarpið um aðila á fjármálamarkaði eins og þeir eru skilgreindir í stafliðum 1. tölul. 1. mgr. 1. gr. reglugerðar (ESB) 2019/2088. Nánar tiltekið teljast eftirfarandi vera aðilar á fjármálamarkaði í skilningi reglugerðarinnar:

* Vátryggingafélög sem veita vátryggingatengdar fjárfestingarafurðir (IBIP).
* Verðbréfafyrirtæki sem veita þjónustu á sviði eignastýringar.
* Stofnanir um starfstengdan lífeyri (IORP).
* Framleiðendur lífeyrisafurða.
* Rekstraraðilar sérhæfðra sjóða (AIFM), sbr. lög nr. 45/2020 um rekstraraðila sérhæfðra sjóða.
* Seljendur sam-evrópskra séreignarsparnaðarafurða (PEPP).
* Rekstraraðilar viðurkenndra áhættufjármagnssjóða sem skráðir eru í samræmi við 15. gr. reglugerðar (ESB) nr. 2013/345. Reglugerðin hefur verið tekin upp í EES-samninginn, sbr. ákvörðun sameiginlegu EES-nefndarinnar nr. 64/2018 frá 23. mars 2018, en bíður innleiðingar í íslensk lög. Frumvarp til laga um evrópska áhættufjármagnssjóði og evrópska félagslega framtakssjóði er í þinglegri meðferð á 152. þingi.
* Rekstraraðilar viðurkenndra, félagslegra framtakssjóða sem skráðir eru í samræmi við 15. gr. reglugerðar (ESB) 2013/346. Reglugerðin hefur verið tekin upp í EES-samninginn, sbr. ákvörðun sameiginlegu EES-nefndarinnar nr. 64/2018 frá 23. mars 2018, en bíður innleiðingar í íslensk lög. Frumvarp til laga um evrópska áhættufjármagnssjóði og evrópska félagslega framtakssjóði er í þinglegri meðferð á 152. þingi.
* Rekstraraðilar verðbréfasjóða, sbr. lög nr. 126/2011 um verðbréfasjóði.
* Lánastofnanir sem veita þjónustu á sviði stýringar eignasafns.

Frumvarpið gildir einnig um fjármálaráðgjafa eins og þeir eru skilgreindir í stafliðum 11. tölul. 1. mgr. 1. gr. reglugerðar (ESB) 2019/2088, en í skilningi reglugerðarinnar eru það eftirtaldir aðilar:

* Vátryggingamiðlarar og vátryggingafélög sem veita vátryggingaráðgjöf að því er varðar vátryggingatengdar fjárfestingarafurðir.
* Lánastofnanir og verðbréfafyrirtæki sem veita fjárfestingarráðgjöf.
* Rekstraraðilar sérhæfðra sjóða sem veita fjárfestingarráðgjöf í samræmi við 2. tölul. 3. mgr. 9. gr. laga nr. 45/2020 um rekstraraðila sérhæfðra sjóða.
* Rekstrarfélög verðbréfasjóða sem veita fjárfestingarráðgjöf í samræmi við 3. gr. laga nr. 128/2011 um verðbréfasjóði.

Samkvæmt 2. mgr. 17. gr. reglugerðar (ESB) 2019/2088 er aðildarríkjum falið að ákveða hvort ákvæði reglugerðarinnar skuli gilda um vátryggingamiðlara sem veita vátryggingaráðgjöf að því er varðar vátryggingatengdar fjárfestingarafurðir og/eða verðbréfafyrirtækjum sem veita fjárfestingaráðgjöf og hafa færri starfsmenn en þrjá. Í frumvarpinu er farin sú leið að fella umrædda aðila undir gildissvið reglugerðarinnar í ljósi þess að markmið lagasetningarinnar er að auka fjárfestavernd og gagnsæi upplýsinga sem miðlað er til neytenda.

Í 3. mgr. ákvæðisins, sem felur í sér innleiðingu á c-lið 2. mgr. 1. gr. reglugerðar (ESB) 2020/852, er tilgreint að ákvæði reglugerðarinnar gildi einnig um fyrirtæki sem falla undir skyldu til að birta skýrslu yfir ófjárhagsleg atriði eða samstæðuskýrslu yfir ófjárhagsleg atriði skv. 66. gr. d. laga nr. 3/2006 um ársreikninga. Samkvæmt ákvæðinu hvílir skyldan annars vegar á einingum tengdum almannahagsmunum, sbr. 9. tölul. 2. gr. laga nr. 3/2006 og hins vegar á stórum félögum í skilningi d-liðar 11. tölul. 2. gr. laganna. Eftirfarandi einingar teljast tengjast almannahagsmunum:

* Lögaðilar sem eru með skráð lögheimili á Íslandi og hafa verðbréf sín skráð á skipulegum markaði í ríki innan Evrópska efnahagssvæðisins,
* Lífeyrissjóðir með fullgilt starfsleyfi,
* Lánastofnanir eins og þær eru skilgreindar í lögum um fjármálafyrirtæki,
* Félög sem hafa starfsleyfi til að reka vátryggingastarfsemi hér á landi samkvæmt lögum um vátryggingastarfsemi,

Félag telst vera stórt ef það við uppgjörsdag fer yfir mörkin á a.m.k. tveimur af þremur eftirfarandi viðmiðum:

* Heildareignir: 3.000.000.000 kr.
* Hrein velta: 6.000.000.000 kr.
* Meðalfjöldi ársverka á fjárhagsárinu: 250.

Um 2. gr.

Í greininni er lagt til að ákvæði reglugerða (ESB) 2019/2088 og 2020/852 eins og þær hafa verið aðlagaðar og teknar upp í EES-samninginn með ákvörðun sameiginlegu EES-nefndarinnar nr. XXX, frá XXX, skuli hafa lagagildi hér á landi. Ákvörðun sameiginlegu EES-nefndarinnar hefur ekki verið birt í EES-viðbætinum við Stjórnartíðindi ESB og fylgir því með sem fylgiskjal við frumvarpið ásamt þýðingu á reglugerðunum.

Um 3. gr.

Samkvæmt 1. mgr. 14. gr. reglugerðar (ESB) 2019/2088, sbr. 1. mgr. 21. gr. reglugerðar (ESB) 2020/852, ber aðildarríkjum að tilgreina hvaða stjórnvald telst lögbært yfirvald til að hafa eftirlit í ríkinu. Í grein þessari er Seðlabanka Íslands falið að vera lögbært yfirvald í skilningi reglugerðanna, en Fjármálaeftirlitinu, sem hluta af starfsemi Seðlabankans, falið að fara með þau verkefni sem honum eru farin samkvæmt ákvæðum laganna og stjórnvaldsfyrirmælum settum á grundvelli þeirra. Þau verkefni felast meðal annars í að fylgjast með því að aðilar á fjármálamarkaði fari að kröfum sem gerðar eru í reglugerðunum um birtingu sjálfbærnisupplýsinga í reglubundnum skýrslum og áður en samningur er gerðurUm eftirlitið og upplýsingagjöf innlendra aðila gilda lög um opinbert eftirlit með fjármálastarfsemi, nr. 87/1998, sbr. 1.–3. mgr. 2. gr. og 3. mgr. 8. gr. þeirra laga, og lög um evrópskt eftirlitskerfi á fjármálamarkaði, nr. 24/2017, sbr. einkum 1. mgr. 5. gr. og 6. gr. þeirra laga, auk stjórnsýslulaga, nr. [37/1993](https://www.althingi.is/lagas/150c/1993037.html), og annarra almennra reglna stjórnsýsluréttar. Um kostnað við eftirlitið fer samkvæmt lögum um greiðslu kostnaðar við opinbert eftirlit með fjármálastarfsemi, nr. 99/1999.

Laga- eða samningsákvæði um þagnarskyldu takmarka ekki skyldu stjórnenda og annarra eininga undir eftirliti til að veita Fjármálaeftirlitinu upplýsingar samkvæmt lögunum. Aftur á móti eru upplýsingar og gögn sem lögmaður öðlast við athugun á lagalegri stöðu skjólstæðings í tengslum við dómsmál sérstaklega undanþegnar með hliðsjón af samsvarandi undanþágu í 9. gr. laga um opinbert eftirlit með fjármálastarfsemi, nr. [87/1998](https://www.althingi.is/lagas/150c/1998087.html). Undanþágan nær ekki aðeins til upplýsinga sem verða til meðan á dómsmáli stendur heldur einnig ráðgjafar um hvort höfða eigi mál eða komast hjá máli og annarra upplýsinga sem verða til fyrir eða eftir lok dómsmáls og hafa bein tengsl við það. Ef óviljandi hefði verið lagt hald á slík gögn, t.d. ef í ljós kæmi að í safni gagna væru samskipti við lögmann um dómsmál, bæri Fjármálaeftirlitinu að eyða eða skila þeim þegar það kæmi í ljós og ekki notast við upplýsingar sem þar væri að finna.

Um 4. gr.

Í greininni er kveðið á um úrbótakröfu vegna brots. Ákvæðið er árétting á heimildum sem telja verður að eftirlitsaðilar hafi almennt í krafti eftirlitsskyldu sinnar gagnvart tilkynningarskyldum aðilum og er sambærilegt 1. mgr. 10. gr. laga um opinbert eftirlit með fjármálastarfsemi.

Um 5. gr.

 Í greininni er lagt til að Fjármálaeftirlitinu verði heimilt að leggja á stjórnvaldssektir vegna brota samkvæmt tilteknum ákvæðum reglugerðar (ESB) 2020/852. Samkvæmt 22. gr. reglugerðar (ESB) 852/2020 ber aðildarríkjum að setja reglur um ráðstafanir og viðurlög við brotum á tilteknum ákvæðum reglugerðarinnar. Í reglugerðinni er ekki kveðið á um tiltekin fjárhæðarmörk heldur aðeins að ráðstafanirnar og viðurlögin skuli vera skilvirk, í réttu hlutfalli við brotið og hafa varnaðaráhrif.

Í 1. mgr. eru talin upp þau tilvik þar sem Fjármálaeftirlitinu er heimilt að leggja stjórnvaldssektir á hvern þann sem brýtur gegn ákvæðum sem fram koma í 5. 6. og 7. reglugerðar (ESB) 852/2020. Einstaklingur sem rökstuddur grunur leikur á að hafi gerst sekur um lögbrot yrði þó ekki beittur stjórnvaldssekt fyrir að nýta rétt sinn skv. 7. gr. og neita að svara spurningum eða afhenda gögn eða muni.

 Heimild til að leggja á stjórnvaldssekt tekur bæði til einstaklinga og lögaðila. Lögaðili telst því aðeins hafa brotið af sér að fyrirsvarsmaður hans, starfsmaður eða annar á hans vegum hafi framið brot í starfsemi lögaðilans, þótt ekki verði endilega staðreynt hver þessara aðila hafi átt í hlut, sbr. til hliðsjónar 19. gr. c almennra hegningarlaga, nr. [19/1940](https://www.althingi.is/lagas/150c/1940019.html). Ábyrgðin er valkvæð í þeim skilningi að gera má annaðhvort einstaklingi eða lögaðila eða þeim báðum að sæta stjórnvaldssekt. Við ákvörðun á því er eðlilegt að taka mið af því meginmarkmiði stjórnvaldssektanna að hafa tilhlýðileg varnaðaráhrif. Ætla má að brot gegn ákvæðum reglugerðar (ESB) 2020/852 séu yfirleitt framin í þágu fyrirtækja og því eðlilegt að stjórnvaldssektir beinist venjulega að þeim fremur en einstökum starfsmönnum.

Heimildir Fjármálaeftirlitsins til að leggja á stjórnvaldssekt vegna brota gegn ákvæðum laganna um tilkynningar til eftirlitsins eiga við hvort sem ekki er tilkynnt eða tilkynnt er of seint.

Um 3.–5. mgr. Mörk stjórnvaldssekta samkvæmt málsgreinunum taka miða af mörkum í sambærilegum viðurlagaákvæðum vegna brota á fjármálamarkaði, sbr. meðal annars lög nr. 55/2021 um lykilupplýsingaskjöl vegna tiltekinna fjárfestingarafurða fyrir almenna fjárfesta.

 Ávinningur af broti getur hvort heldur falist í því að hagnast eða komast hjá tapi. Eðli máls samkvæmt verður aðeins miðað við ávinning af broti ef unnt er að meta fjárhæðina. Velta lögaðila eða samstæðu miðast við síðustu reikningsskil sem stjórn lögaðilans eða endanlegs móðurfélags samstæðunnar hefur samþykkt. Í tilviki samstæðu skal miðað við samstæðureikning.

 Um 6. mgr. Lagt er til að gera megi aðför til fullnustu ákvörðunum Fjármálaeftirlitsins um stjórnvaldssektir, sbr. 6. tölul. 1. mgr. 1. gr. laga um aðför, nr. 90/1989, til að stuðla að því að þær hafi tilskilin áhrif. Réttur aðila til að bera ákvörðun Fjármálaeftirlitsins undir dómstóla er talinn tryggja réttaröryggi nægjanlega. Um framkvæmd fullnustunnar fer samkvæmt lögum um aðför.

 Lagt er til að dráttarvextir leggist á stjórnvaldssekt sem er ekki innt af hendi innan mánaðar frá því að tilkynnt er um hana til að knýja á um greiðslu. Ákvörðun Fjármálaeftirlitsins um stjórnvaldssekt telst hafa verið tilkynnt þegar hún er komin til viðtakanda. Ekki er áskilið að sýnt sé fram á að hún sé komin til vitundar hans. Fjallað er nánar um dráttarvexti í III. kafla laga um vexti og verðtryggingu, nr. 38/2001.

Um 6. gr.

Í greininni er lagt til að Fjármálaeftirlitinu verði veitt heimild til að ljúka ákveðnum málum með sátt. Til að unnt sé að ljúka máli með sátt verður samþykki málsaðila að liggja fyrir. Sættir eru því ekki einhliða ákvarðanir stjórnvalds heldur koma málsaðilar einnig að þeim. Því er lagt til að kveðið verði skýrt á um að þær séu bindandi fyrir aðila þegar hann hefur samþykkt sáttina og staðfest efni hennar með undirskrift sinni. Fjármálaeftirlitið hefur á grundvelli annarra laga á sviði fjármálamarkaða sett reglur um heimild Fjármálaeftirlitsins til að ljúka máli með sátt, nr. 326/2019.

Um 7. gr.

Í greininni er fjallað um rétt manns til að neita að tjá sig um viðkomandi mál eða afhenda gögn eða muni nema hægt sé að útiloka að það geti haft þýðingu fyrir ákvörðun um brot hans.

Um 8. gr.

Í greininni er lagt til að ráðherra skuli setja reglugerðir og Seðlabanki Íslands skuli setja reglur til innleiðingar á undirgerðum reglugerða (ESB) 2088/2019 og 852/2020 í íslenskan rétt.

Um 9. gr.

Í greininni er lagt til að lögin öðlist gildi 1. janúar 2023 svo ráðrúm gefist til undirbúnings setningar reglugerða og reglna sem eru nauðsynlegur þáttur í framkvæmd laganna. Jafnframt gefst aðilum á markaði svigrúm til að laga sig að nýrri löggjöf.

Um 10. gr.

 Í reglugerðunum sem lagt er til að lögfestar verði með frumvarpi þessu er nokkuð um vísanir til annarra Evrópugerða sem teknar hafa verið upp í íslenskan rétt. Í greininni er nánar skýrt hvar ákvæði viðkomandi tilskipunar hafa verið tekin upp í íslenskan rétt. Í þeim tilvikum þegar vísað er í skilgreiningu hugtaka í tilskipunum sem ekki hafa verið teknar upp í EES-samninginn eru skilgreiningarnar umritaðar.

Samkvæmt c-lið 2. mgr. 4. gr. reglugerðar (ESB) 2019/2088 skulu aðilar á fjármála birta og uppfæra á vefsetrum sínum stutta samantekt á þátttökustefnu í samræmi við 3. gr. g í tilskipun Evrópuþingsins og ráðsins 2007/36/EB, ef við á. Umrædd tilskipun hefur verið innleidd í lög um hlutafélög, nr. 2/1995, en tilvísað ákvæði byggir á tilskipun Evrópuþingsins og ráðsins 2017/828/ESB um breytingu á tilskipun 2007/36/EB. Fyrrnefnd tilskipun hefur verið tekin upp í EES-samninginn en bíður þess að verða innleidd með breytingu á lögum um hlutafélög. Þegar tilskipun 2017/828/ESB hefur verið innleidd verður skilgreiningu á þátttökustefnu að finna í lögum um hlutafélög.

Um 11. gr.

 Í 66. gr. d laga um ársreikninga, nr. 3/2006, er gerð sú krafa til eininga sem tengjast almannahagsmunum og stórra fyrirtækja samkvæmt skilgreiningu laganna að þau birti yfirlit yfir ófjárhagslegar upplýsingar með skýrslu stjórnar í ársreikningi. Samkvæmt 1. mgr. 8. gr. reglugerðar (ESB) 2020/852 skal tilgreina í því yfirliti upplýsingar um hvernig og að hvaða marki starfsemi félagsins tengist atvinnustarfsemi sem telst vera umhverfislega sjálfbær. Er því lagt til að gerð verði breyting á lögum um ársreikninga og skyldunni, sem einnig leiðir af 3. mgr. 1. gr. frumvarpsins, því til samræmis.